/* COM/2011/0269 galīgā redakcija - NLE 2011/0120 */ PADOMES REGULA ar kuru groza Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību Priekšlikums PADOMES REGULA ar kuru groza Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību





PASKAIDROJUMA RAKSTS 1. PRIEKŠLIKUMA KONTEKSTS Ražojumiem ir vajadzīgas autonomas Savienības tarifa kvotas, ja ražošana Savienībā nav pietiekama, lai kārtējā kvotu periodā Savienībā apmierinātu izmantotājas nozares vajadzības. Atsaucoties uz vairāku dalībvalstu pieprasījumiem, Komisija kopā ar attiecīgajiem valdību ekspertiem izvērtēja autonomu tarifa kvotu ieviešanas lietderību atsevišķiem lauksaimniecības un rūpniecības ražojumiem. Padome 2009. gada 22. decembrī pieņēma Regulu (EK) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību, lai saskaņā ar vislabvēlīgākajiem nosacījumiem varētu apmierināt attiecīgo produktu pieprasījumu Savienībā. Savienības tarifa kvotas ar samazinātu vai nulles autonomā kopējā muitas tarifa nodokļa likmi attiecīgiem apjomiem ir jāievieš, neiejaucoties šo ražojumu tirgū. Apspriežoties Ekonomikas un tarifu jautājumu darba grupas sanāksmēs, tika secināts, ka dalībvalstis ir gatavas palielināt kvotu apjomu ražojumiem, uz kuriem attiecas regulas priekšlikums, un grozīt ražojuma aprakstu kvotai ar kārtas numuru 09.2631, neiejaucoties šo ražojumu tirgū. Bija nepieciešams arī slēgt tarifa kvotu ar kārtas numuru 09.2947. Priekšlikums atbilst lauksaimniecības, tirdzniecības, uzņēmējdarbības, attīstības un ārējo attiecību politikai. Jo īpaši šis priekšlikums neskar to valstu intereses, kuras ar ES noslēgušas preferenciālas tirdzniecības nolīgumus (piemēram, VPS, ĀKK režīms, Rietumbalkānu kandidātvalstis un potenciālās kandidātvalstis). 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS Ir notikusi apspriešanās ar Ekonomikas un tarifu jautājumu darba grupu, kas pārstāv katras dalībvalsts attiecīgās ražošanas nozares. Visas norādītās kvotas atspoguļo darba grupas panākto vienošanos. Netika minēts, ka pastāvētu nopietns risks ar neatgriezeniskām sekām. Šis priekšlikums tiks pakļauts dienestu savstarpējo konsultāciju procedūrai un publicēts, kad to būs pieņēmusi Padome. 3. PRIEKŠLIKUMA JURIDISKIE ASPEKTI Grozījumi Padomes Regulā, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību, par juridisko pamatu izmantojot Līguma par Eiropas Savienības darbību 31. pantu. Saskaņā ar minēto pantu autonomās tarifa kvotas ar kvalificētu balsu vairākumu nosaka Padome pēc Komisijas priekšlikuma. Priekšlikums ir ekskluzīvā Savienības kompetencē. Tāpēc subsidiaritātes principu nepiemēro. Šie pasākumi ir saskaņā ar principiem, kuru mērķis ir vienkāršot procedūras ārējā tirdzniecībā iesaistītiem uzņēmējiem, un ar Komisijas 1998. gada paziņojumu par autonomo tarifu atcelšanu un tarifu kvotām (C 128, 25.4.1998., 2. lpp.). 4. IETEKME UZ BUDŽETU Samazināti muitas nodokļu ieņēmumi EUR 837 623 apmērā. 5. IZVĒLES ELEMENTI Ierosinātās regulas pielikumā ir uzskaitīti autonomo kvotu palielinājumi un grozījumi. 2011/0120 (NLE) Priekšlikums PADOMES REGULA ar kuru groza Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 31. pantu, ņemot vērā Eiropas Komisijas priekšlikumu, tā kā: 1. Lai nodrošinātu dažu Savienībā nepietiekamā daudzumā ražotu preču pietiekamu un nepārtrauktu piegādi un nepieļautu nekādus tirgus traucējumus, ar Padomes Regulu (ES) Nr. 7/2010[1] atsevišķiem lauksaimniecības un rūpniecības ražojumiem ir ieviestas autonomas tarifa kvotas, kuru robežās šos produktus var importēt ar pazeminātu vai nulles nodokļa likmi. 2. Iepriekš noteiktie kvotu apjomi Savienības autonomajām tarifa kvotām ar kārtas numuru 09.2767, 09.2813, 09.2628, 09.2629 un 09.2635 nav pietiekami, lai apmierinātu Savienības rūpniecības vajadzības. Līdz ar to šie kvotu apjomi ir jāpalielina no 1. jūlija tarifa kvotām ar kārtas numuru 09.2767 un 09.2813 un no 1. janvāra tarifa kvotām ar kārtas numuru 09.2628, 09.2629 un 09.2635. 3. Bez tam ir jāpārstrādā ražojuma apraksts autonomajai Savienības tarifa kvotai ar kārtas numuru 09.2631. 4. Turklāt Savienības interesēs vairs nav turpināt piešķirt tarifa kvotu 2011. gada otrajā pusgadā. Tāpēc no 2011. gada 1. jūlija jāslēdz kvota ar kārtas numuru 09.2947 un jāsvītro attiecīgā rinda Regulas (ES) Nr. 7/2010 pielikumā. 5. Tāpēc attiecīgi jāgroza Regula (ES) Nr. 7/2010. 6. Dažiem no šajā regulā paredzētajiem pasākumiem jābūt spēkā no 2011. gada 1. janvāra, citiem — no 2011. gada 1. jūlija, tāpēc šī regula jāpiemēro no tiem pašiem datumiem un tai jāstājas spēkā nekavējoties, IR PIEŅĒMUSI ŠO REGULU. 1. pants Regulas (ES) Nr. 7/2010 pielikumu groza šādi: 1) rindas ar tarifa kvotu kārtas numuriem 09.2767, 09.2813 un 09.2631 aizstāj ar šās regulas I pielikumā noteiktajām rindām, 2) rindas ar tarifa kvotu kārtas numuriem 09.2628, 09.2629 un 09.2635 aizstāj ar šās regulas II pielikumā noteiktajām rindām, 3) svītro tarifa kvotas rindu ar kārtas numuru 09.2947. 2. pants Šī regula stājas spēkā dienā, kad tā publicēta Eiropas Savienības Oficiālajā Vēstnesī . To piemēro no 2011. gada 1. jūlija. Bet Regulas 1. panta 2. punktu piemēro no 2011. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs I PIELIKUMS Regulas 1. panta 1. punktā minētās tarifa kvotas Kārtas Nr. | KN kods | Taric | Apraksts | Kvotas ilgums | Kvotas lielums | Kvotas nodevas likme (%) | 09.2767 | ex 2910 90 00 | 80 | Alilglicidilēteris | 1.1.-31.12. | 4300 tonnu | 0 % | 09.2813 | ex 3920 91 00 | 94 | Ar līdzekstrūzijas paņēmienu izgatavota polivinilbutirāla trīsslāņu plēve bez pakāpeniskas krāsu pārejas joslas, kas satur 29–31 (masas) % plastifikatoru 2,2’etilēndioksidietil-bis(2-etilheksanoātu) | 1.1.-31.12. | 3 000 000 m² | 0 % | 09.2631 | ex 9001 90 00 | 80 | Neiemontētas stikla lēcas, prizmas un cementēti elementi, kas paredzēti tādu preču ražošanai, kuru KN kods ir 9002, 9005, 9013 10 un 9015 (1) | 1.1.-31.12. | 5 000 000 vienību | 0 % | II PIELIKUMS Regulas 1. panta 2. punktā minētās tarifa kvotas Kārtas Nr. | KN kods | Taric | Apraksts | Kvotas ilgums | Kvotas lielums | Kvotas nodevas likme (%) | 09.2628 | ex 7019 52 00 | 10 | No stikla šķiedras ar plastmasas pārklājumu austs tīkls, kura masa ir 120 g/m²(± 10 g/m²) un ko parasti izmanto izrullējamu un cietos rāmjos iestrādātu pretkukaiņu tīklu ražošanai | 1.1.-31.12. | 1 900 000 m² | 0 % | 09.2629 | ex 7616 99 90 | 85 | Teleskopiski alumīnija rokturi izmantošanai ceļojuma somu ražošanā (1) | 1.1.-31.12. | 600 000 vienību | 0 % | 09.2635 | ex 9001 10 90 | 20 | Optiskās šķiedras pozīcijā 8544 klasificēto optiskās šķiedras kabeļu ražošanai (1) | 1.1.-31.12. | 3 300 000 km | 0 % | TIESĪBU AKTA FINANŠU PĀRSKATS ATTIECĪBĀ UZ PRIEKŠLIKUMIEM, KAS IETEKMĒ VIENĪGI BUDŽETA IEŅĒMUMUS 1. PRIEKŠLIKUMA NOSAUKUMS Padomes Regula, ar kuru groza Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību 2. BUDŽETA POZĪCIJAS Nodaļa un pants: 12. nodaļas 120. pants Summa, kas 2010. budžeta gadā iekļauta budžetā: EUR 14 079 700 000 3. FINANSIĀLĀ IETEKME ( Priekšlikumam nav finansiālas ietekmes X Priekšlikumam nav finansiālas ietekmes uz izdevumiem, taču ir finansiāla ietekme uz ieņēmumiem, un tā ir šāda: (miljonos EUR, viena zīme aiz komata) Budžeta pozīcija | Ieņēmumi[2] | 6 mēnešu periods no 01.07.2011. | 120. pants | Ietekme uz pašu resursiem | −0,8 | 4. Krāpšanas apkarošanas pasākumi Tarifa kvotu pārvaldības noteikumos ietilpst pasākumi, kuru mērķis ir novērst krāpšanu un pārkāpumus un pasargāt no tiem. 5. Citas piezīmes I PIELIKUMS Spēkā no 01.07.2011. Tarifa kvotas, kas minētas 1. pantā Ražojuma apraksts | Kvotas lielums (vienība/t) | Novērtētā cena (EUR par tonnu, m²) | Muitas nodoklis (%) (2011 KMT) | Kvotas muitas nodoklis (%) | Plānotais ieņēmumu zaudējums (EUR) | Ēteris 09.2767 | + 1800 tonnu (sākotnējais apjoms: 2500 tonnu) | 4500 | 5,5 | 0 | 445 500 | Plēve 09.2813 | + 1 000 000 m² (sākotnējais apjoms: 2 000 000 m²) | 6,26 | 6,1 | 0 | 381 860 | Kopējais ieņēmumu zaudējums: (EUR 827 360 − EUR 206 840) = EUR 620 520 neto II PIELIKUMS Spēkā no 01.01.2011. Tarifa kvotas, kas minētas 2. pantā Ražojuma apraksts | Kvotas lieluma izmaiņas (t/g) | Novērtētā cena (EUR par m², vienību, km) | Muitas nodoklis (%) (2011 KMT) | Kvotas muitas nodoklis (%) | Paredzamās ieņēmumu zaudējuma izmaiņas salīdzinājumā ar iepriekšējo kvotas periodu (EUR) | Stiklšķiedras tīkls 09.2628 | + 1 550 000 m² (sākotnējais apjoms: 350 000 m²) | 0,96 | 7 | 0 | 104 160 | Rokturi 09.2629 | + 360 000 vienības (sākotnējais apjoms: 240 000 vienības) | 2,32 | 6 | 0 | 50 112 | Optiskās šķiedras 09.2635 | + 700 000 km (sākotnējais apjoms: 2 600 000 vienības) | 6,66 | 2.9 | 0 | 135 198 | Kopējais ieņēmumu zaudējums salīdzinājumā ar iepriekšējo kvotu periodu:(EUR 289 470 − EUR 72 367) = EUR 217 103 neto [1] OV L 3, 7.1.2010., 1. lpp. [2] Norādītajām tradicionālo pašu resursu (lauksaimniecības nodokļi, cukura nodevas, muitas nodokļi) summām jābūt neto summām, kas atbilst bruto summām, no kurām atskaitīti 25 % iekasēšanas izmaksu.